[{"text_idx": "#000001", "text": "La planataj tranc\u0302oj en la Centra Oficejo okazos por la bono de la asocio. Tion diris la prezidanto de UEA dum la malferma tago en la Centra Oficejo. Lau\u0306 Mark Fettes la epoko s\u0302ang\u0302ig\u0302is, la membraro ag\u0302ig\u0302as kaj malkreskas, kaj UEA ne plu povas permesi al si tian oficejon kian g\u0302i havis antau\u0306e. Lau\u0306 g\u0302enerala direktoro Martin Scha\u0308ffer, sen la tranc\u0302oj la asocion post kelkaj jaroj minacus kompleta bankroto."}, {"text_idx": "#000003", "text": "La 20-an de aprilo en la Centra Oficejo de UEA en Roterdamo okazis la 50-a malferma tago kun multaj el la ordinaraj programeroj, ekzemple prezento de novaj libroj. C\u0302eestis kelkaj el la oficistoj kaj estraranoj de UEA, kiuj lige kun la malferma tago havis sian regulan kunsidon."}, {"text_idx": "#000004", "text": "Inter la prelegantoj estis ankau\u0306 la prezidanto de UEA, Mark Fettes. Li parolis pri \"la signifo de Esperanto kaj UEA en la nuntempa mondo\" sur sufic\u0302e teoria nivelo sen multa rilato al la efektiva nuna stato de la asocio, kvankam li ja menciis, ke la \"diversaj investoj en plibonigo de niaj retaj rimedoj\" g\u0302is nun ne rezultis en la delonge promesita nova retejo, kiu interalie devis faciligi la administrajn laborojn en la Centra Oficejo."}, {"text_idx": "#000005", "text": "\u2013 Sed la laboro dau\u0306ras, kaj ankorau\u0306 poste en c\u0302i tiu venonta semajno mi havos kunsidon c\u0302i tie en la oficejo por priparoli la nunan fazon de tiu evoluigo, li aldonis."}, {"text_idx": "#000006", "text": "Fine de sia prelego Mark Fettes resumis siajn atingojn dum du oficperiodoj, dirante ke li \"provis iom pus\u0302i\" la asocion al \"adaptig\u0302o al la defioj de dau\u0306ripova evoluigo\", kaj invitis la membrojn \"fari nian kulturon ankorau\u0306 pli ric\u0302a, ankorau\u0306 pli vojmontra por mondo kiu urg\u0302e serc\u0302as respondojn al la defioj de dau\u0306ripovo\"."}, {"text_idx": "#000007", "text": "Pri la dau\u0306ripovo de la asocio mem kaj pri la anoncitaj drastaj tranc\u0302oj en la laborforto en la Centra Oficejo li nenion diris en sia parolado. Tamen demandoj de c\u0302eestantoj tre rapide gvidis la postan diskuton en tiu direkto."}, {"text_idx": "#000008", "text": "Unue la temon levis Istva\u0301n Ertl, kiu scivolis, c\u0302u la estraro de UEA ne timas per la tranc\u0302oj en la oficejo lanc\u0302i diablan cirklon de s\u0302rumpado, kiu jam ne estos haltigebla. Mark Fettes esence klarigis, ke la necesajn laborojn en la Centra Oficejo oni prizorgos kun la helpo de pliaj volontuloj kaj per la delonge promesata modernigo de la administra sistemo:"}, {"text_idx": "#000009", "text": "\u2013 Mi vere pensas ke ni denove trovig\u0302as en tiu situacio, kie ni devas prioritatigi la kunlaboron de volontuloj kaj la gvidadon de volontuloj pli ol ni faris historie. Tiu transiro al pli konscia, konstanta uzado de volontuloj komencig\u0302is jam kun Veronika Poo\u0301r, la antau\u0306ulo de Martin [kiel g\u0302enerala direktoro]. Tiam sub s\u0302ia gvido mi iniciatis la volontulan domon, por povi log\u0302igi pli da volontuloj c\u0302i tie en Roterdamo."}, {"text_idx": "#000012", "text": "En la publiko trovig\u0302is ankau\u0306 la iama oficisto Nikola Ras\u030cic\u0301, kiu ne trovis la proponatan solvon konvinka:"}, {"text_idx": "#000030", "text": "Mi ripetas la demandon, kiun mi faris en alia afis\u0302o kaj kiu kompreneble restis senresponda: c\u0302u ankau\u0306 la g\u0302enerala direktoro trovig\u0302as inter la maldungotoj? (memevidente, por la bono de la asocio). Se ne, c\u0302u oni reduktos lian labortempon kaj salajron? (memevidente, por la bono de la asocio). Au\u0306 c\u0302u \"por la bono de la asocio\" devas suferi nur aliaj?"}, {"text_idx": "#000031", "text": "Fakte neniu mencias chu temas pri chiuj oficistoj. La retejo de UEA mencias: 5 oficistoj + direktoro. En la aliartikolaj reagoj estis mencio pri la purigistino. Do, 7 personoj? Chu chiuj egale ricevis la proponon?"}, {"text_idx": "#000035", "text": "\"prioritatigi la kunlaboron de volontuloj kaj la gvidadon de volontuloj...\""}, {"text_idx": "#000036", "text": "Se necesas redukto de la oficistoj, kiu oficisto zorgos pri la novaj volontuloj?"}, {"text_idx": "#000038", "text": "Kiom da volontuloj, de la volontula servo estis en la CO dum direktorado de Martin?"}, {"text_idx": "#000041", "text": "Chu tio indikas ke la oficistoj faras nun la laborojn de la volontuloj?"}, {"text_idx": "#000042", "text": "Estas vero kion menciis unu de la MT partoprenintoj, ne eblas anstataui oficistojn per volontuloj de la volontula servo. Sed kiel la estraro ofte substrekas, necesas esti fleksa."}]